3 दिन में रिपोर्ट देगी जांच टीम; मानवाधिकार आयोग ने कलेक्टर, कमिश्नर और नगर निगम को भेजे नोटिस
Madhya Pradesh Bhopal Satpura Bhawan Fire Accident Latest News Update; Follow Bhopal Latest News, Headlines and Reports Updates On Dainik Bhaskar (दैनिक भास्कर) भोपाल में मध्यप्रदेश सरकार के दूसरे सबसे बड़े सतपुड़ा भवन में सोमवार शाम 4 बजे लगी आग मंगलवार सुबह 9.25 बजे फिर भड़क उठी।
भोपाल में मध्यप्रदेश सरकार के दूसरे सबसे बड़े सरकारी दफ्तर सतपुड़ा भवन में सोमवार शाम करीब 3.30 बजे लगी आग मंगलवार दोपहर 12 बजे तक पूरी तरह बुझाई जा सकी। मंगलवार सुबह 8 बजे तक टीम ने आग पर काबू पा लिया था, लेकिन 6वें फ्लोर से धुआं उठ रहा था। इसी फ्लोर पर सुबह 9.25 बजे फिर आग भड़क गई। इससे पहले भोपाल कलेक्टर आशीष सिंह ने आग पर पूरी तरह काबू पाने की जानकारी दी थी। सतपुड़ा भवन में संचालित होने वाले सरकारी दफ्तरों में मंगलवार को छुट्टी रही। सामान्य प्रशासन विभाग ने इस संबंध में आदेश जारी किए थे।
उधर, राज्य मानवाधिकार आयोग ने भोपाल कलेक्टर आशीष सिंह, कमिश्नर मालसिंह भयड़िया और नगर निगम को नोटिस भेजे हैं। इसमें आग लगने की घटना पर तीन सप्ताह में जवाब मांगा गया है। आयाेग ने सवाल उठाया है कि निगम की फायर ब्रिगेड में 80% दमकलकर्मी हैं? आग बुझाते वक्त अमला बेबस नजर क्यों आया? आग पर काबू नहीं पाने की बड़ी वजह अनट्रेंड फायर फाइटर्स और अधूरे आउटडेटेड संसाधन रहे। ऐसा क्यों?
इससे पहले मुख्यमंत्री शिवराज सिंह चौहान ने घटना को लेकर सुबह 10 बजे सीएम हाउस में रिव्यू मीटिंग की। स्वास्थ्य मंत्री डॉ. प्रभुराम चौधरी ने बताया, 'सीएम ने जांच के लिए हाई लेवल कमेटी गठित की है।' उन्होंने कांग्रेस के आरोपों पर कहा, 'वहां कोई भी ऐसे महत्वपूर्ण दस्तावेज नहीं थे, जो इस तरह का काम किया जाए। कांग्रेस के आरोप बेबुनियाद है। सतपुड़ा भवन में 4000 से ज्यादा कर्मचारी काम करते हैं, कोई इस तरह की साजिश क्यों करेगा।'
जांच समिति ने किया सतपुड़ा भवन का निरीक्षण
मुख्यमंत्री के निर्देश पर गठित हाई लेवल कमेटी घटना की जांच में जुटी है। गृह विभाग के अपर मुख्य सचिव राजेश राजौरा के नेतृत्व वाली समिति ने मंगलवार को सतपुड़ा भवन में तीसरी से छठी मंजिल का निरीक्षण किया। इस दौरान इलेक्ट्रिकल सेफ्टी, PWD के E&M विंग और फोरेंसिक साइंस लैब (FSL) के एक्सपर्ट्स भी साथ रहे। FSL टीम ने यहां से करीब आधा दर्जन सैंपल लिए। कर्मचारियों-अधिकारियों के बयान भी लिए गए। राजौरा ने कहा, 'टीम कल फिर दौरा करेगी। हम तीन दिन बाद अपनी रिपोर्ट सार्वजनिक करेंगे।'
आग लगने का वीडियो सामने आया
सतपुड़ा भवन में लगी आग का एक और वीडियो सामने आया है। इसे सतपुड़ा भवन के सामने वाली बिल्डिंग से बनाया गया है। बताया जा रहा है कि यह आग लगने की घटना का पहला वीडियो है, जिसे सोमवार करीब 3:30 बजे बनाया गया है। इसमें दिख रहा है कि आग की शुरुआत तीसरी मंजिल पर लगे एयर कंडिशनर से हुई। अगर समय रहते इस पर काबू पा लिया जाता तो आग इतनी नहीं फैलती।
गृहमंत्री बोले- कल से कर्मचारी काम शुरू कर देंगे, वैकल्पिक व्यवस्था बना रहे
गृहमंत्री नरोत्तम मिश्रा ने कहा, 'डिजिटल युग में दस्तावेज नष्ट करना संभव नहीं है। थोड़ा समय लगेगा, लेकिन जल्द पूरा बैकअप क्रिएट कर लिया जाएगा। आज शाम से वैकल्पिक दफ्तर शुरू हो जाएंगे। कल से कर्मचारी काम शुरू कर देंगे। कांग्रेस के आरोप पर बोले- कैसे कोई पेट्रोल-केरोसिन ले जाएगा। कांग्रेस हादसों पर राजनीति करती है।'
अपडेट्स...
जांच टीम बोली- अभी कुछ भी कहना जल्दबाजी
मुख्यमंत्री शिवराज सिंह चौहान के निर्देश पर गठित अफसरों की टीम दोपहर 1 बजे दोबारा सतपुड़ा भवन में जांच के लिए पहुंची। इससे पहले सुबह भी टीम यहां पहुंची थी। तब जांच दल के सदस्य ACS होम राजेश राजौरा ने कहा, 'प्रारंभिक जायजा लिया है। अभी आग लगने के कारणों पर कुछ कहना जल्दबाजी होगा।' भोपाल कलेक्टर आशीष सिंह का कहना है, 'हमारी प्राथमिकता थी कि कोई जनहानि न हो और आसपास के इलाकों में आग न फैले। सीएम ने घटना की मॉनिटरिंग की। केंद्र सरकार से आर्मी की भी मदद ली गई। सभी एजेंसीज - आर्मी, CISF, भेल, एयरपोर्ट अथॉरिटी के प्रयासों से आग काबू में है।
सेना के 100 जवान और 4 फायर फाइटर आईं 
सतपुड़ा भवन के पश्चिमी ब्लॉक की तीसरी मंजिल पर संचालित आदिम जाति विभाग के दफ्तर से शुरू हुई आग के चौथी, पांचवीं और छठवीं मंजिल तक पहुंचने के बाद सरकार ने सेना और एयरफोर्स की मदद मांगी। सोमवार रात करीब 9 बजे सेना के 10 ट्रक से लगभग 100 जवान 4 फायर फाइटरों के साथ आग बुझाने में जुट गए। तेजी से बढ़ रही आग को काबू करने बिल्डिंग में अलग-अलग दिशा से सेना के जवानों ने नगर निगम और पुलिस प्रशासन की दमकलों से पानी का छिड़काव किया। करीब 50 वाहन, पानी के 500 से अधिक टैंकर आग बुझाने में जुटे रहे।
आग बुझाने की कोशिशें नाकाम होने पर मुख्यमंत्री शिवराज सिंह चौहान ने देर रात रक्षा मंत्री राजनाथ सिंह से एयरफोर्स की मदद मांगी। एयरफोर्स के दो अफसर और 5 जवानों ने सतपुड़ा भवन की लोकेशन-पोजीशन रिपोर्ट तैयार की। एयरफोर्स के अफसर यहां रात करीब 3 बजे तक रुके। रात में ही AN 32 विमान और MI-15 हेलिकॉप्टर आने वाले थे, लेकिन हेलिकॉप्टर नहीं आए।
12 हजार से ज्यादा फाइल्स जलकर राख हुईं
सरकार का अनुमान है कि आग शॉर्ट सर्किट से लगी और एसी के कंप्रेसर में ब्लास्ट होने से फैलती गई। पूरे ऑफिस में 30 से ज्यादा एसी कंप्रेसर में ब्लास्ट हुए हैं। आग बिल्डिंग की तीसरी मंजिल से शुरू हुई और छठी मंजिल तक पहुंच गई थी। जब आग लगी, तब बिल्डिंग में करीब 1000 लोग थे। भगदड़ में कई लोग घायल हो गए। बताया जा रहा है कि इन 4 मंजिलों में रखी 12 हजार से ज्यादा फाइलें खाक हो चुकी हैं। इनमें ज्यादातर फाइलें चिकित्सा विभाग से संबंधित थीं। सोमवार रात गृहमंत्री नरोत्तम मिश्रा, स्वास्थ्य मंत्री प्रभुराम चौधरी और चिकित्सा शिक्षा मंत्री विश्वास सारंग ने मौके पर पहुंचकर हालात का जायजा लिया।
अब जानिए जिन फ्लोर में आग लगी, वहां कौन से दफ्तर हैं
सतपुड़ा भवन में आग सबसे पहले थर्ड फ्लोर पर लगी। इस फ्लोर पर अनुसूचित जनजाति क्षेत्रीय विकास योजना का दफ्तर है। यहां से आग चौथे, पांचवें और छठे फ्लोर तक पहुंची। इन तीनों फ्लोर पर स्वास्थ्य संचालनालय के दफ्तर हैं।
पुराने फर्नीचर और कागजों से भड़की आग
स्वास्थ्य विभाग में कुछ महीनों पहले इंटीरियर डेकोरेशन और रेनोवेशन का काम कराया गया था। इस दौरान बड़े पैमाने पर लकड़ी की पुरानी अलमारी और दूसरे फर्नीचर निकाले गए थे, जो स्वास्थ्य संचालनालय में ही रखे थे। आग लकड़ी के इस वेस्ट मटेरियल तक पहुंच गई। इस वजह से दमकल कर्मियों को आग बुझाने में मशक्कत करनी पड़ी।
कांग्रेस ने जताई साजिश की आशंका
कांग्रेस ने सतपुड़ा भवन में लगी आग के पीछे साजिश की आशंका जताई है। पूर्व मंत्री अरुण सुभाष यादव ने ट्वीट कर कहा- आग के बहाने घोटालों के दस्तावेज जलाने की साजिश तो नहीं।
पीसी शर्मा ने कहा- सरकार की चला-चली की बेला
पूर्व मंत्री पीसी शर्मा ने कहा है कि किसी भी राज्य में चुनाव से पहले सरकारी रिकॉर्ड भवन में अगर आग लग जाए, तो समझो सरकार गई। गुनाह मिटा दिए गए। शिवराज जी और उनकी सरकार की चला-चली की बेला है…।
कांग्रेस मीडिया विभाग के अध्यक्ष केके मिश्रा ने ट्वीट कर लिखा- मैंने 15 दिन पहले ही इसकी आशंका जाहिर की थी कि सरकारी दफ्तरों में आग लगने का अभियान शुरू होगा।
आम आदमी पार्टी के अतुल शर्मा ने कहा है कि सतपुड़ा भवन में लगी आग से सवाल खड़े हो रहे हैं। उन्होंने कहा कि आग लगी या लगाई गई है। सरकार के जाने से पहले सारी गड़बड़ियों और घोटालों के सबूत मिटा दिए गए है।
BJP ने कहा- कांग्रेस राजनीति कर रही
सतपुड़ा भवन में आग को लेकर बयानबाजी पर BJP के प्रदेश मीडिया प्रभारी आशीष अग्रवाल ने पलटवार किया है। उन्होंने कहा- ये गिद्ध रूपी चारित्रिक कांग्रेस है। इसे लाशों पर राजनीति करने में मजा आता है। दुर्घटनावश लगी आग पर मखौल उड़ाने में मजा आता है। ये अपने आप में दुखद है। आग पर काबू पाने के लिए खुद मुख्यमंत्री निगरानी कर रहे हैं। जल्द ही, आग पर काबू पा लिया जाएगा।
कांग्रेस के आरोप निराधार: स्वास्थ्य मंत्री
स्वास्थ्य मंत्री डॉ प्रभुराम चौधरी ने कांग्रेस के आरोपों पर कहा कि यह सब बाद में पता चलेगा कि क्या जला है? क्या हुआ है? कांग्रेस के आरोप निराधार हैं। कांग्रेस के लोग कह रहे हैं कि हमें पहले से पता था तो क्या उन्होंने लगवाई है? जो भी है मुख्यमंत्री ने वरिष्ठ अधिकारियों की कमेटी बनाई है। उसकी जांच में सामने आएगा।
सुरक्षा की मांग को लेकर कर्मचारी मंच करेगा प्रदर्शन
मध्यप्रदेश कर्मचारी मंच मंगलवार दोपहर एक बजे सतपुड़ा भवन के पास कर्मचारियों की सुरक्षा, शासकीय कार्यालयों की सुरक्षा और अग्निकांड की न्यायिक जांच की मांग को लेकर प्रदर्शन करेगा। मंच के प्रांताध्यक्ष अशोक पांडे ने बताया कि मुख्यमंत्री के नाम ज्ञापन भी सौंपा जाएगा।
11 साल पहले भी लगी थी आग
सतपुड़ा भवन की चौथी मंजिल पर 25 जून 2012 को भी आग लगी थी। तब इस फ्लोर पर तकनीकी शिक्षा विभाग का दफ्तर था। तब भी बताया गया था कि आग शॉर्ट सर्किट से लगी थी। 2018 में भी इसी इमारत में आग लगी थी।
मंगलवार को आग बुझने के बाद की तस्वीरें...
सोमवार की तस्वीरों में देखिए आग...
